मोनसे हारिखौ सिनायथि होयो बि हारिनि रावासो । बुंनाय रावा मोनसे हारिनि हारिमु, आसार-खान्थि, हुदाफोरखौ दिन्थियो। राव गैयाब्ला मोनसे हारिया थांनानै थाया । बुंनाय रावानो लिरनाय महर मोनोब्ला बि रावा अराय गोजोर आरो हारिया सिनायथि महर मोनो। मोनसे रावखौ फोथांनानै लाखिनोब्ला लिरनाय महर मोनफुंनो नांगोन। बि रावखौ लिरनाय महराव जौगाखां होनो नांगौब्ला सोलोंथायनि गोनाथि दं। जाय रावखौ रायज्लायथारा बे रावा लासैनो बे बुहुमनिफ्राय गोमोर लाङो । बिदिनो मोनसे हारिनि रावखौ फोथांनानै लाखिनो थाखाय बिजोङा जोबोर गोनांथार आरो बेखौ मान होनाया बे हारिनि सुबुंनिनो बिबान दं । दा बर’नि सुबुं अनजिमाया गुबुन हारिनि रिजायनायाव नेहादथार। गोदो-गोदाय बर’ हारिनि रावा लिरनाय महराव दं ना गैयामोन बिनि सायाव रोखा नङा। थेवबो बर’ हारिनि नाजानायाव खुगा-खुगा सोलिबोनानै 1963 मायथायनि 18 मे खालि बर’ रावा आसामनि गुदि फरायसालिफोराव बिजों महरै थिसन जायो। बिनिफ्रायनो जागायनानै दिनैसिम सोलोंथाइ बिथिङाव मुलुग सोलोंसालिसिम मोनहैनो हाबाय। बिमानि रावा गुदि सोलोंथायनि बिजों। बिमानि रावजों सोलोंथाइ लायोब्ला सासे गथ’आ गासै आयदाखौनो गोरलैयैनो बुजिनो हायो एबा सोलोंनायाव सुबिदा जासिनो । सासे गथ’आ गावनि बिमानि रावजों सोलोंब्लासो गुदि आयदाखौ मोजाङै सोलोंनो हायो। बर’ बिजोङा दिनै गोरलै। बेखौ फेदेरनो-फोलावनो आरो गोख्रों खालामनायनि बिबाना गासै बर’ सुबुंनिनो मावनांगौ बिबान । बर’ बिजोंखौ फोथांनानै लाखिनो थाखाय फोरोंगिरि, नायसंगिरि, बिमा-बिफा आरो फरायसाफोरा बिबान लानांगोन। बर’ बिजोंखौ फोथांनानै लाखिनो थाखाय साफ्रोमबो बर’ सुबुङानो गावबा-गावनि गथ’-गथायखौ बर’ बिजोंनि फरायसालिफोराव मुं थिसननो नांगोन। अब्लासो बर’ बिजोङा थांनानै थागोन होननानै बुंनो हायो । जुदि बर’ सुबुङानो बर’ बिजोंनि फरायसालिफोराव फरायाब्ला बर’ बिजोङा थांनो थागोनखौ गोजान नुहुरो। आसाम सोरखारनि सोलोंथाइ बिथांखि बादियै खम फरायसा थानाय फरायसालिफोरखौ बोखारनानै बि फरायसालिनि फोरोंगिरिखौ खाथिनि फरायसालियाव दाजाबदेर हरनाय जायो। बे बिथिङाव बर’ बिजोंनि गोबां फरायसालिखौ बोखांनाय नुनो मोन्दों। दा बर’ बिजोङाव फरायनाय फरायसानि अनजिमाखौ खम जालांनाय नुनो मोनगासिनो दं। बे मा जाहोननि थाखाय जागासिनो दं ? बेखौ मिथिनो नागिरनाया गोनांथि जानानै फैदों। बिदिनो बोसोरफ्रोमबो बर’ बिजोंनि फरायसाफोरा खम जालांबाय थायोब्ला बर’ बिजोङा इयुनाव थानाय नङा नामा, बे मोनसे हारिनि गिदिर जेंना जानानै फैगोनखौ नुहुरो । आसाम सोरखारनि रावनि बिथांखि लानाया बर’ बिजोङाव माबा गाज्रि गोहोम गोग्लैगोन नामा ? बेबो साननांगौ बाथ्रा। बिनिखायनो बर’ सुबुंफोरा गावनि गथ’-गथायफोरखौ जेसेबां हायो बर’ बिजोंनि फरायसालिफोराव मुं थिसननो नाजानांगौ। अब्लासो बर’ बिजोंनि फरायसालिफोरा थांनानै थागोन। बे बेलायाव बयबो आवगाय बोनायनि सम जाबाय।